༦རྒྱུན་པར་རང་གི་འཚོ་བས་ཡིད་མ་ཚིམས་པར་འགྲུབ་རྒྱུ་མེད་པའི་ཧམ་སེམས་ཆེན་པོ་ཞིག་གིས་རང་གི་སེམས་ཀྱི་བདེ་སྐྱིད་དེ་འཕྲོགས་ནས།རྒྱུན་དུ་སེམས་ཁམས་ལ་གནོན་ཤུགས་བྱིན་ནས་འདུག་མཁན་དག་ཀྱང་རྒས་སླ་བ་ཡིན།མི་ཞིག་ལ་མཚོན་ན་མིག་སྔར་གྱི་འཚོ་བ་ནི་ཆེས་བདེ་སྐྱིད་ལྡན་པར་ངོས་འཛིན་ཐུབ་དགོས།གལ་ཏེ་མིག་སྔར་གྱི་འཚོ་བས་ཡིད་མ་ཚིམས་ན་མི་ཚེ་གང་བོར་འདོད་པ་ཡོངས་རྫོགས་འགྲུབ་ཉིན་དང༌།ཧམ་སེམས་ཀྱི་སྟོང་ཆ་སྐོང་ཐུབ་པའི་ཉིན་མོ་ཞིག་འོང་རྒྱུ་མེད་པར།མི་ཚེ་སྡུག་ཟད་མིག་ཟད་དུ་སོང་ནས་མཐར་ད་དུང་ཧམ་སེམས་སྟོང་བ་དེའི་མཇུག་རྫོགས་མ་ཐུབ་པར་འཆི་ལམ་དུ་འགྲོ་དགོས་བྱུང་བ་རེད།དེས་ན་རང་གི་མིག་སྔར་གྱི་འཚོ་བས་ཡིད་མི་ཚིམ་པའམ།མིག་སྔར་གྱི་འཚོ་བས་བདེ་སྐྱིད་སྟེར་མི་ཐུབ་པ།མིག་སྔར་གྱི་འཚོ་བའི་གྲུབ་ཆ་ལ་བདེ་སྐྱིད་ཡོད་པར་ངོས་མ་ཟིན་པར།དགོས་རྒྱུ་སྒྲུབ་རྒྱུ་མང་པོ་ཧམ་སེམས་སྟོང་བ་ཞིག་རྒྱུན་པར་སེམས་ཐོག་ལ་བཀོད་ནས་འདུག་མཁན་དག་ནི་རྒས་ཀྱང་སླ་ལ་འཆི་ཡང་སླ་བར་ཤེས་རྟོགས་བྱུང་ཡོད།